Nye OnePlus-flagskibe lanceres 23. januar

“Smooth Beyond Belief”. Det er parolen, når OnePlus den 23, januar lancerer sine to nye OnePlus 12 flagskibe i Europa. Telefonerne blev dog allerede lanceret i Kina i starten af december, så vi ved præcis, hvad vi kan forvente.

Der kommer to modeller; OnePlus 12 og 12R. Sidstnævnte er i øvrigt den første model i OnePlus’ R-serie, der nu bliver tilgængelig uden for Indien og Kina. Den er ikke helt så godt bestykket som grundmodellen, men bliver sandsynligvis og billigere.

Som sædvanlig har OnePlus plukket komponenterne til sit ypperste flagskib fra øverste hylde. Nemlig den nyeste Snapdragon 8 Gen 3 Mobile Platform, fjerde generation af Hasselblad-kamera og en 64MP 3x periskoplinse.

Skærmen er vokset fra de vanlige 6,7 tommer til 6,82 tommer og er naturligvis en potent LPTO AMOLED-sag med adaptiv opdateringsfrekvens på mellem 1hz og 120hz. Lysstyrken går op på imponerende 4.500 nits (ved HDR-indhold).

Batteriet i OnePlus 12 har også fået et pump. Det er nemlig øget med 400 mAh, så det nu er på 5.400 mAh. Og så oplades det naturligvis med 100 watt SuperVOOC. Mere overraskende er det, at OnePlus har genindført trådløs opladning. Det var ellers fjernet på sidste års topmodel. Den er på 50 watt, hvis du altså har det rigtige udstyr, som er OnePlus’ egen ladestation. Den sælges, naturligvis, som ekstraudstyr.

På OnePlus 12R er der, som sagt, skruet lidt ned for ambitionerne. Den får angiveligt en 6,7 tommer 120 Hz OLED-skærm med en opløsning på 1.240 x 2.772 pixels. Telefonens chipset er også mere blodfattigt, nemlig sidste års Qualcomm SM8550-AB Snapdragon 8 Gen 2.

Begivenhedens mest interessante oplysninger bliver nok priserne på de to krabater.

Nye OnePlus-flagskibe lanceres 23. januar